google/wiki40b huggingface dataset:
Laimagu

Laimagu (maldiv. ޅައިމަގު‎) je jedným z obývaných ostrovov na atole Šavijani na Maldivách. Počet obyvateľov je 731 (jún 2006), dĺžka ostrova 850 m, šírka 630 m. Vzdialenosť od hlavného mesta Male je 220,69 km.
Doug Weight

Klubová kariéra

Weight bol draftovaný v roku 1990. Z 34. miesta si ho vybral klub New York Rangers. Neskôr odohral 9 sezón za Edmonton Oilers. V roku 2001 prestúpil do St. Louis Blues, v roku 2005 do Caroliny, kde sa tešil zo zisku svojho prvého Stanley Cupu. Pred sezónou 2006-07 prestúpil naspäť do St. Louis Blues. 14. decembra 2007 bol vymenený do Anaheimu za Andyho McDonalda. V lete 2008 sa stal členom kádru New York Islanders.
Lužiny (stanica pražského metra)

Charakteristika stanice

Stanica je hĺbená, budovaná v otvorenej jame. Zastrešená je sklenenou strechou podopieranou piliermi, so svetlíkmi na úrovni povrchu. Výstup je len jeden, ktorý vedie východným smerom priamo na povrch do sídliska a ďalej k priľahlej autobusovej zastávke. S nástupišťom je spojený pevným schodiskom. Na nástupišti sú pod svetlíkmi v sklenených kopuliach umiestnené dekoratívne palmy. Steny sú obložené bielym dekoratívnym sklom, a čiastočne aj antikorovými prvkami.
Fineus (syn Béla)

Fineus alebo Fíneus (starogr. Фινεύς – Fineus) bol v gréckej mytológii syn egyptského kráľa Béla a jeho manželky Anchinoy.
Fineus bol brat etiópskeho kráľa Kéfea, bol snúbencom jeho dcéry Andromedy. Jej matka, kráľovná Kassiopeia, priviedla svoju pýchou na kráľovstvo trest boha morí Poseidóna. Ten zoslal na kráľovstvo potopu a navyše morskú obludu, ktorej musela byť pre záchranu kráľovstva obetovaná krásna Andromeda. V celej zemi sa nenašiel nikto, kto by ju pred obludou zachránil a neusiloval sa jej pomôcť ani snúbenec Fineus.
Andromedu ale nakoniec zachránil hrdina Perseus, ktorý niesol smrtiacu hlavu Gorgony Medúzy kráľovi Polydektovi na ostrov Serifos. Počas dlhej a strastiplnej cesty sa pri návrate dostal aj do ďalekej Etiópie, kde uvidel na morskom pobreží krásnu Andromedu prikovanú ku skale, so svojimi čarovnými lietajúcimi črievicami pristál pri nej a od ukrytých kráľovských rodičov sa dozvedel celú históriu. Sľúbil, že ich dcéru zachráni, ak mu ju dajú za ženu. Rodičia súhlasili a tiež aj Andromeda, ktorej sa Perseus zapáčil. Perseus potom po ťažkom boji obludu premohol.
V krátkom čase usporiadali kráľovskú svadbu. Svadobnú hostinu však prerušil Fineus, ktorý so svojim vojskom, vtrhol do svadobnej siene, aby Andromedu získal silou. Perseus sa statočne vrhol do boja, ale presila bola veľká, takže neváhal a vytiahol z kapsy na nepriateľov hlavu Medúzy. Fineus a jeho vojaci sa potom v okamihu premenili na kameň.
Mladomanželia odišli na Serifos a neskôr sa Perseus vrátil so svojou manželkou do rodného Argu, kde dlho a spravodlivo vládol.
Apoštolský vikariát Severnej Arábie

Územie

Apoštolský vikariát rozširuje svoju jurisdikciu nad katolíckymi veriacimi na Arabskom polostrove: v Kuvajte, Saudskej Arábii, Katare a Bahrajne.
Sídlom vikariátu je mesto Kuvajt, kde sa nachádza hlavný chrám vikariátu Katedrála Svätej rodiny.
Rozdeľuje sa do 7 farností: štyri v Kuvajte, dve v Bahrajne a jedna v Katare. V roku 2010 mal 300 000 veriacich, 6 diecéznych kňazov, 11 rehoľných kňazov, 1 stáleho diakona, 11 rehoľníkov a 12 rehoľníčok. Podľa apoštolského vikára Camilla Ballina na území celého vikariátu (všetkých štátov, ktorých územie patrí do jeho správ) žilo v roku 2015 približne 2 500 000 kresťanov. Takmer všetci sú prisťahovalcami z Bangladéša, Srí Lanky či iných arabských krajín s kresťanskou menšinou.

História

Dňa 29. júna 1953 bola bulou Quemadmodum dispensator pápeža Pia XII. vytvorená apoštolská prefektúra Kuvajt, a to získaním časti územia Apoštolského vikariátu Arábia.
Dňa 2. decembra 1954 bola prefektúra bulou Quandoquidem Christi pápeža Pia XII. povýšená na apoštolský vikariát.
Dňa 27. januára 1957 bol položený základný kameň katedrály a vysvätená bola 16. marca 1961.
Roku 1973 bola založená farnosť v byzantskom obrade.
Dňa 31. mája 2011 bola vikariátu rozšírená jurisdikcia nad Saudskou Arábiou, Katarom a Bahrajnom, ktorá bola predmetom vikariátu Arábie a dekrétom Bonum animarum Kongregácie pre evanjelizáciu národov bol premenovaný na Apoštolský vikariát Severnej Arábie.

Erb

Erb prijal Apoštolský vikariát na jar roku 2016. Autorom erbu je slovenský heraldik Marek Sobola. Blazón erbu: strieborným priebežným kapitálovým písmenom "M" delený štít na päť farebných poli: od horného okraja zelené, červené a zelené, od dolného okraja fialové a čierne. Nad štítom zlatá mitra so zlatými, červeno podšitými fanónmi, za štítom zlaté insígnie – vpravo procesiový kríž, vľavo berla. Vysvetlenie erbu: farebnosťou erb vychádza z vlajok štátov, ktorých územie vikariát spravuje. Bahrajn symbolizuje červená, Kuvajt čierna, Katar fialová a Saudskú Arábiu zelená. Písmeno "M" je hovoriaci symbol Panny Márie, pretože Panna Mária Arabská (Our Lady of Arabia) je patrónkou celého vikariátu a bude jej zasvätená aj nová katedrála, ktorá sa bude stavať v obci Avali, v Bahrajne a bude najväčšou katedrálou vikariátu.
Gedinne

Obyvateľstvo

Obec má približne 4 458 obyvateľov (2010).
Ženijné skupinové veliteľstvo

Ženijné skupinové veliteľstvo (skratka ŽSV) je označenie pre orgán, ktorý bol zriaďovaný v medzivojnovom Česko-Slovensku Riaditeľstvom opevňovacích prác (ROP) a mal na starosť organizovanie a riadenie opevňovacích prác v jednotlivých stavebných úsekoch priamo v teréne. ŽSV bola zriaďovaná len v úsekoch, kde malo byť vystavané ťažké opevnenie, výstavbu ľahkých objektov realizovali vojenské zbory.
Ženijné skupinové veliteľstvá boli podriadené ROP. ROP stanovovalo priebehy línií pripravovaného opevnenia, vydávalo rôzne smernice a nariadenia a v neposlednom rade tiež vo všeobecnej rovine riadilo projekčné plány objektov. Dôstojníci zo ŽSV naopak boli v teréne, kde presne zameriavali budúce staveniská a vôbec celú líniu opevnenia. Po zameraní vypracovávali podrobné plány každého ťažkého objektu. Následne sa podieľali aj na vyhlasovaní súťaží pre výstavbu pevnostných úsekov, preberali materiál a dohliadali nad stavbou bunkrov.
Práce na opevnení (ľahkých aj ťažkých objektoch) boli zadávané civilným stavebným firmám, ktoré si zaisťovali bežne dostupný materiál (piesok, rezivo, atď.). Armovacie železo, špeciálny cement či rôzne špeciálne prvky (strieľne, dvere, granátové sklzy, atd.) dodávala samotná armáda.
ŽSV boli zakladané postupne. Ako prvá bola zriadená ŽSV v Starom Meste a Hlučíne 18. apríla 1935, ktorá vznikla z opevňovacích skupín Zemských vojenských veliteľstiev v Prahe a Brne. Nasledovali vzniky ďalších ŽSV až do roku 1938, vrátane dvoch ženijných skupín (ŽS) na Slovensku.
Vinkulácia

Vinkulácia (tal. vincolare - viazať > lat. vinculum - puto) má viacero významov, ktoré všetky majú (ako sám názov naznačuje) niečo spoločné s viazaním práva. Zrušenie vinkulácie sa nazýva devinkulácia.

Definícia

Najvšeobecnejšia definícia je, že ide o viazanie výkonu práva. V rámci tejto definície vinkulácia najčastejšie znamená viazanie dispozičného práva k cennému papieru (alebo k jeho výnosu), k vkladu alebo inej pohľadávke, prípadne k tovaru, na splnenie určitej podmienky - čiže vlastne prevod dispozičného práva na niekoho iného dovtedy, kým nebude splnená určitá podmienka. Môže ísť aj o vinkuláciu v prospech tretej osoby, t. j. prevod dispozičného práva na tretiu osobu dovtedy, kým nebude splnená určitá podmienka. 
Najbežnejšie typy vinkulácie sú:

Cenný papier

Vinkulácia cenného papiera môže znamenať premenu cenného papiera na doručiteľa na cenný papier na meno. Vydavateľ (emitent) cenného papiera pri takejto vinkulácii poznamená na plášti cenného papiera prostredníctvom tzv. vinkulačnej doložky meno jeho vlastníka. Pritom si ponechá kupónový hárok vrátane talónu a úroky vypláca vlastníkovi na potvrdenie. 
Vinkulácia cenného papiera však častejšie znamená viazanie cenného papiera v takej forme, že tento cenný papier nie je možné bez povolenia vydavateľa previesť na tretiu osobu (t. j. jednoducho povedané: vinkulácia je obmedzenie prevoditeľnosti). Napríklad vinkulované akcie sú také akcie, ktorých prevod najprv musí schváliť samotná obchodná spoločnosť (napr. predstavenstvo), pričom prípadne musia byť splnené aj isté ďalšie podmienky.

Vinkulácia v prospech tretej osoby

Príklady:

Poistné plnenie

Vinkulácia (tzv. vinkulácia poistky) môže znamenať aj viazanie poistného plnenia v prospech tretej osoby (t. j. príkaz vyplatiť poistné plnenie niekomu inému). Najčastejšie ide o vinkuláciu v prospech banky, ktorú musí zabezpečiť ten, kto si od tejto banky vzal úver na financovanie poistených predmetov, až kým nesplatí úver. Takúto vinkuláciu niekedy požadujú banky, ktoré takýto úver na poistené predmety poskytujú.

Projektové financovanie z fondov EU a štátneho rozpočtu Slovenska (rok 2004)

Tu vinkulácia v prospech účtu, z ktorého bude financovaný projekt, znamená (v prípade, že ide o schému štátnej pomoci, t. j. nie o schému de minimis), že peniaze na účte budú blokované až do dňa podpisu zmluvy medzi žiadateľom o financovanie projektu a platobným orgánom, ktorý bude po vyčerpaní vlastných prostriedkov refundovať náklady na projekt u podnikateľov
Galanta (okres)

Národnostné zloženie

Okres Galanta má slovenskú väčšinu s počtom 59,6% celkového obyvateľstva. K významným menšinám patrí maďarská národnosť (35%). Ďalšiu národnostnú skupinu obyvateľstva tvoria ostatní a obyvatelia s nezistenou národnosťou (5,4%). Z 36 obcí v okrese Galanta tvoria Maďari väčšinu v 19 obciach, a Slováci v 17 obciach.

Národnostné zloženie v minulosti

V roku 1851 patril okres Galanta z väčšej časti do Bratislavskej župy. Z dnešných 36 obcí neexistovali (boli spojené s inou obcou alebo údaje chýbajú) 2 obce- Dolný Chotár a Vinohrady nad Váhom. Z 34 obcí bolo 7 slovenských obcí (napr. Abrahám, Hoste a Šoporňa); 1 nemecko-maďarská (Sládkovičovo); a 9 slovensko-maďarských obcí (napr. Topoľnica, Galanta a Váhovce).
Východoafrická priekopová prepadlina

Východoafrická priekopová prepadlina (po angl. Great Rift Valley, doslova Veľké zlomové údolie) je  priekopová prepadlina vo východnej časti Afriky. Prebieha tu proces rozpadu - extenzie africkej platne a jej vzďaľovanie od arabskej a somálskej. Ťahá sa v dĺžke 5 000 km od severu Sýrie na blízkom východe až po stred Mozambiku v juhovýchodnej Afrike. Šírka údolia sa pohybuje v rozsahu 30 až 100 kilometrov a hĺbka od sto po niekoľko tisíc metrov. Na severe sa tento proces začal asi pred 35 miliónmi rokov, v Afrike asi pred 15 miliónmi rokov. Pomenovanie dostala od bádateľa Johna Waltera Gregoryho.
Najsevernejšia časť prepadliny tvorí údolie Biká v Libanone, ktoré oddeľuje pohoria Libanon a Antilibanon. V Izraeli prechádza do údolia Chula nachádzajúceho sa medzi pohorím Galilea a Golanskými výšinami a pokračuje Jordánskym údolím cez Galilejské jazero, Mŕtve more, Arabah, Akabský záliv až po Červené more. Tento segment sa označuje aj ako zlom Mŕtveho mora.
Afarská panva (Danakilská preliačina) v Eritrei je miestom stretu trhlín, z ktorých jedna smeruje Adenským zálivom do Indického oceánu a druhá, ktorá je súčasťou Veľkej priekopovej prepadliny, smerom na juh do východnej Afriky. Najprv prechádza Etiópskou vysočinou, ktorú delí na dve časti, a južnejšie, v oblasti Veľkých afrických jazier, sa rozchádza do Východoafrickej priekopy a Stredoafrickej priekopy.
Rezolúcia Valného zhromaždenia OSN č. 3379

Rezolúcia Valného zhromaždenia OSN č. 3379, ktorú Valné zhromaždenie OSN schválilo 10. novembra 1975, označila sionizmus ako „formu rasizmu a rasovej diskriminácie.“ Rezolúciu navrhlo 25 zväčša arabských štátov, schválená bola počtom hlasov 72. Proti hlasovalo 35 štátov a 32 sa zdržalo hlasovania. 16. decembra 1991 bola revokovaná rezolúciou č. 46/86 a v histórii OSN išlo o o jedinú revokovanú rezolúciu. Revokáciou tejto rezolúcie Izrael podmienil svoju účasť na Madridskej mierovej konferencii v roku 1991.

Hlasovanie

Štáty, ktoré rezolúciu navrhli: (25) Afganistan, Alžírsko, Bahrajn, Dahome, Egypt, Guinea, Irak, Južný Jemen, Jordánsko, Katar, Kuba, Kuvajt, Libanon, Líbyjska arabská republika, Mauritánia, Maroko, Omán, Saudská Arábia, Severný Jemen, Somálsko, Spojené arabské emiráty, Sudán, Sýrska arabská republika a Tunisko.
Štáty, ktoré hlasovali pre: (72) Okrem vyššie spomenutých 25 štátov, ktoré rezolúciu navrhli, ešte ďalších 47 štátov: Albánsko, Bangladéš, Brazília, Bulharsko, Burundi, Bieloruská sovietska socialistická republika, Čad, Česko-Slovensko, Čínska ľudová republika, Gambia, Grenada, Guinea-Bissau, Guyana, India, Indonézia, Irán, Kambodža, Kamerun, Kapverdy, Kongo, Cyprus, Laos, Madagaskar, Maďarsko, Malajzia, Maldivy, Mali, Malta, Mexiko, Mongolsko, Mozambik, Nemecká demokratická republika, Niger, Nigéria, Pakistan, Poľsko, Portugalsko, Rovníková Guinea, Rwanda, Senegal, Sovietsky zväz, Svätý Tomáš a Princov ostrov, Srí Lanka, Tanzánia, Turecko, Uganda a Ukrajinská sovietska socialistická republika.
Štáty, ktoré hlasovali proti: (35) Austrália, Bahamy, Barbados, Belgicko, Dánsko, Dominikánska republika, Fidži, Fínsko, Francúzsko, Haiti, Honduras, Írsko, Island, Taliansko, Izrael, Kanada, Kostarika, Libéria, Luxembursko, Malawi, Nikaragua, Holandsko, Nový Zéland, Nórsko, Panama, Pobrežie Slonoviny, Rakúsko, Salvádor, Spojené kráľovstvo, Spojené štáty, Spolková republika Nemecko, Stredoafrická republika, Svazijsko, Švédsko a Uruguaj.
Štáty, ktoré sa zdržali hlasovania: (32) Argentína, Bhután, Bolívia, Botswana, Barma, Chile, Ekvádor, Etiópia, Filipíny, Gabon, Ghana, Guatemala, Horná Volta, Jamajka, Japonsko, Keňa, Kolumbia, Lesotho, Maurícius, Nepál, Papua-Nová Guinea, Paraguaj, Peru, Grécko, Sierra Leone, Singapur, Thajsko, Togo, Trinidad a Tobago, Venezuela, Zair a Zambia.
Oslany

Poloha

Obec sa nachádza v južnej časti okresu Prievidza, v mieste styku Hornonitrianskej kotliny a pohorí Vtáčnik a Tribeč. Stredom prechádza cesta I/64 z Prievidze na Nitru, západne od obce aj železničná trať Nové Zámky – Prievidza. Z východne situovaných hôr tečie obcou Osliansky potok, ktorý sa vlieva do Nitry.

Ulice

V obci Oslany sa nachádzajú tieto ulice: Antona Bernoláka, Družstevná, Hviezdoslavova, Jarmočná, Mierová, Mlynská, Námestie slobody, Obuvnícka, Pekárenská, Potočná, Slovenského národného povstania, Staničná, Školská, Športová, Ulička, Východná, Záhradná a Žarnovská.

Kostol sv. Štefana (kráľa)

Súčasný chrám z roku 1495 sa nachádza na Námestí slobody, na mieste, kde už v roku 1332 stál pôvodný kostol. Do súčasnej podoby bol ešte raz prestavaný v 2. polovici 18. storočia, v rokoch 1756 - 1768. Vnútorné rozmery sú: dĺžka 36 m, šírka 15 m a výška 15 m. 
Štýl, v ktorom je kostol postavený, sa podobá barokovému. Svätyňa je uzavretá elipsovitou apsidou a hlavný oltár má retabló na stene. Ozdobené je štyrmi stĺpmi a umeleckým obrazom sv. Štefana Kráľa. Oltáre aj kazateľnicu zhotovil rezbár Drozd z Novák. Pod kazateľnicou je umiestnená krstiteľnica z mramoru. 
Pri príležitosti 100. výročia narodenia arcibiskupa Dr. E. Nécseyho bola pod kazateľnicou v r. 1992 umiestnená a slávnostne odhalená pamätná tabuľa. Svätyňu od lode oddeľuje víťazný oblúk. Loď je priestranná s obdĺžnikovým pôdorysom. Vnútro kostola je mohutné, ale jednoduché, málo architektonicky členené. Klenba je tehlová, rozdelená do troch polí. Vzadu je murovaný chór s organom. Nový organ bol postavený v r. 1958 - 1961. 
Na priečelí stojí 35 m vysoká veža s plechovou strechou - tvaru pyramídy. Na veži sú tri zvony, jeden staršieho dáta a dva z r. 1924. Hmotnosť veľkého zvona je 780 kg a malého 280 kg. Novšie zvony ulial zvonár Alojz Kurbel v Trnave. Na veži sa nachádzajú vežové hodiny na elektrický pohon z r. 1969. Elektrické žiarovky sa v kostole prvýkrát rozsvietili 13. novembra 1931. Pred kostolom stoja dva stĺpy - mariánsky - immaculata a stĺp sv. Jozefa - oba baroko-klasicistické z druhej polovice 18. storočia.
Eunuch

Eunuch (gr. „strážca postele“; z ευνέ (euné) - posteľ, ἔχειν (echein) – mať v moci) je kastrát človeka. Je to muž, ktorý prišiel o semenníky, a to buď úrazom, alebo kastráciou. Pokiaľ dôjde ku kastrácii muža v detstve, chýbajú mu fúzy, viac vyrastie a typicky máva vyšší hlas. V Oriente sa používali vykastrovaní jedinci ako strážcovia háremov.
V 16. storočí sa kastráti využívali pri speve, preto boli nadaní chlapci pred mutáciou kastrovaní, aby nestratili hlas. Po dospení spievali soprán alebo alt. Títo speváci boli veľmi žiadanými a najmä v 17. a 18. storočí boli populárni po celej Európe. Najdlhšie sa kastráti udržali v pápežskej kapele, kde boli zamestnávaní až do začiatku 20. storočia. Rozsah ich hlasu bol väčší než ženský.
Fakulta humanitných vied Žilinskej univerzity v Žiline

História

Predchodca FHV, Fakulta prírodných vied bola zriadená v roku 1998. Na jej základe vznikla aj Pedagogicko-katechetická fakulta v Ružomberku, pôvodca Katolíckej univerzity v Ružomberku.
20. decembra 2010 vznikla z Fakulty prírodných vied Fakulta humanitných vied.

Štúdium a študijné odbory

Štúdium na fakulte má vo všetkých troch stupňoch štandardnú dĺžku, a to 3 roky na bakalárskom stupni, 2 roky na magisterskom stupni a 3 roky na doktorandskom stupni (5 pri externej forme). Všetky študijné programy sú zabezpečované len v slovenskom jazyku. Akreditované študijné odbory a programy sú uvedené v nasledujúcej tabuľke:
Citroën C-Elysée

Elysée pre čínsky trh

Automobil vyrába čínska divízia (DPCA) Dongfeng Peugeot Citroen Automobile Company, so sídlom v meste Wuhan. Spolupráca prebieha od 90. rokov 20. storočia. Cena modelu C-Elysée z roku 2008, začína s cenou približne 9200 €. V roku 2008 sa vyrobilo a predalo 55 205 kusov modelu Elysée na čínskom trhu. Popri modeli Elysée sa v Číne vyrába aj model C-Quatre (C4 Sedan) a model C5 (C5 II.). Elysée vychádza z európskeho modelu Citroën ZX a Xsara. Na čínskom trhu naradil model Citroen Fu Kang alias čínsky Citroën ZX.

Opis

C-Elysée je postavený na platforme PF1, podobne ako modely Citroën DS3, C3 II. a Peugeot 208. Automobil bol vytvorený ako možné riešenie ekonomickej recesie predaja automobilov, koncernu PSA v Európe.
Flavignerot

Poloha

Obec má rozlohu 6,29 km². Najvyšší bod je položený 598 m n. m. a najnižší bod 320 m n. m.

Obyvateľstvo

Počet obyvateľov obce je 162 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Kreisfreie Stadt

Kreisfreie Stadt (doslova: mesto bez okresu; v Badensku-Württembersku a do roku 1994 vo východnom Nemecku nem. Stadtkreis - doslova: mestský okres; v Bavorsku dávnejšie nem. kreisunmittelbare Stadt) je administratívna jednotka v Nemecku. 
Mestá bez okresu sú väčšinou mestá s viac ako 100 000 obyvateľmi (v niektorých spolkových krajinách aj menšie), ktoré nepatria do krajinských okresov (nem. Landkreis), ale spravujú vlastné okresné povinnosti samé, ako nezávislé mestá. Takýchto miest je vyše 100.
Malý Belt

Malý Belt (dán. Lillebælt) je prieliv medzi ostrovom Fyn a Jutským polostrovom v Dánsku. Spája Baltské more s prielivom Kattegat. Premosťujú ho dva mosty.
Obchodne nedostupné dielo

Obchodne nedostupné dielo je podľa autorského práva vydané slovesné dielo vyjadrené v písomnej forme, najmä kniha, časopis a noviny (a fotografické dielo a dielo výtvarného umenia, ktoré je súčasťou takéhoto diela alebo je s ním spojené), ktoré je chránené autorským právom, ale už viac nie je dostupné v tradičných obchodných kanáloch, nie je ho teda možné nadobudnúť odplatným prevodom vlastníckeho práva. Medzi tradičné obchodné kanály nespadá kúpa použitej veci podľa Občianskeho zákonníka (napr. v antikvariáte či na burze).
V súlade so zákonom č. 283/2014 Z. z., ktorým sa mení a dopĺňa zákon č. 618/2003 Z. z. o autorskom práve a právach súvisiacich s autorským právom v znení neskorších predpisov z dňa 29. októbra 2014, musí byť toto dielo zároveň uložené v knižnici, archíve alebo múzeu a zapísané vo verejne prístupnom zozname obchodne nedostupných diel, ktorý vedie Slovenská národná knižnica.
Pri legislatívnom riešení otázky obchodne nedostupných diel sa vychádzalo z odporúčaní obsiahnutých v Memorande o porozumení o kľúčových zásadách digitalizácie a sprístupňovania komerčne nedostupných diel, ktoré 20. septembra 2011 na základe konsenzu podpísali pod záštitou Európskej komisie zástupcovia európskych knižníc, autorov, vydavateľov a organizácií kolektívnej správy v záujme uľahčenia masovej digitalizácie kultúrneho dedičstva.

Použitie obchodne nedostupných diel

V intenciách uľahčenia masovej digitalizácie kultúrneho dedičstva autorský zákon povoľuje používať obchodne nedostupné diela vyhotovením rozmnoženiny, sprístupňovaním tejto rozmnoženiny verejnosti a jej rozširovaním predajom alebo inou formou prevodu vlastníckeho práva na základe hromadnej licenčnej zmluvy, uzavretej s príslušnou organizáciou kolektívnej správy práv. Práva autorov obchodne nedostupných diel sú chránené inštitútom rozšírenej kolektívnej správy práv. Zmysel rozšírenej kolektívnej správy spočíva v možnosti kolektívneho správcu poskytnúť v zákonom vymedzených prípadoch záujemcovi licenciu na použitie konkrétneho diela nielen nositeľov práv zmluvne zastupovaných, ale aj takých, ktorí zmluvne zastupovaní nie sú, pričom aj nositeľ práv bez zmluvného zastúpenia má právo na odmenu za použitie svojho diela. Autor obchodne nedostupného diela je však oprávnený kolektívnu správu svojich práv vylúčiť.

Zoznam obchodne nedostupných diel

Jednou z podmienok, stanovujúcich status obchodne nedostupného diela, je zápis vo verejne prístupnom zozname obchodne nedostupných diel, vedený Slovenskou národnou knižnicou, ktorej zriaďovateľom je Ministerstvo kultúry. Návrh na zaradenie diela do zoznamu môže podať akákoľvek fyzická alebo právnická osoba. Ak sa preukáže, že rozmnoženinu diela nie je možné nadobudnúť odplatným prevodom vlastníckeho práva v tradičných obchodných kanáloch, pričom autor zároveň v lehote troch mesiacov od podania návrhu písomne nenamietne proti zaradeniu diela do zoznamu, Slovenská národná knižnica zaradí dielo do verejne prístupného zoznamu obchodne nedostupných diel. Autor je však oprávnený kedykoľvek písomne žiadať od Slovenskej národnej knižnice, aby obchodne nedostupné diel zo zoznamu vyradila.
Uzerche

Poloha

Obec má rozlohu 23,85 km². Najvyšší bod je položený 441 m n. m. a najnižší bod 270 m n. m.

Obyvateľstvo

Počet obyvateľov obce je 3 226 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Esperantská Wikipédia

Encyklopédie v Esperante

Esperantská Wikipédia voľne nadväzuje na tradíciu Encyklopédie Esperanta (Enciklopedio de Esperanto), ktorá vyšla v papierovej podobe v roku 1934 v Budapešti. Všetky články, zachytávajúce stav esperantskej komunity po niekoľko desaťročí jej vývoja, boli vďaka českému esperantistovi Miroslavi Malovcovi, vložené do esperantskej Wikipédie.
Pri príležitosti desiateho výročia vzniku esperantskej Wikipédie bolo v septembri 2011 v Múzeu esperanta vo Svitavách usporiadané medzinárodné stretnutie redaktorov pod názvom Esperantská Wikimánia.

Vzťah k českej Wikipédii

Vznik esperantskej Wikipédie je významný aj pre neskoršie vzniknutú českú a Slovenskú Wikipédiu: Prvý preklad hlavnej stránky Wikipédie do češtiny vytvoril esperantista Miroslav Malovec na priamy popud zakladateľa esperantskej Wikipédie, Chucka Smitha. Pracoval vtedy s prekladovým súborom esperantskej Wikipédie.
Belloc

Poloha

Obec má rozlohu 9,54 km². Najvyšší bod je položený 491 m n. m. a najnižší bod 345 m n. m.

Obyvateľstvo

Počet obyvateľov obce je 66 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Gbely

Polohopis

Mesto sa nachádza v severozápadnej časti Záhorskej nížiny, 20 km južne od Skalice, 25 km západne od Senice a 40 km severne od Malaciek. Cez Gbely prechádza železničná trať Kúty – Sudoměřice a prístupné sú cestami III. triedy.
Blincourt

Poloha

Obec má rozlohu 2,82 km². Najvyšší bod je položený 98 m n. m. a najnižší bod 69 m n. m.

Obyvateľstvo

Počet obyvateľov obce je 117 (2009).
Nasledujúci graf zobrazuje vývoj počtu obyvateľov v obci.
Zdroje: INSEE